《苦热》
宋代·刘攽

生长自吴会，北游逾十期。来还遂衰老，衰老何用知。

六月江湖间，烦炎若蒸炊。畴昔不惮暑，今者殊畏之。

纤絺置如仇，羽扇常自随。对案不得餐，脍炙成蒺藜。

忆我童稚岁，烈日犹奔驰。斗草出百品，承蜩睨乔枝。

涧颜不待濯，流汗始为嬉。自怜筋力便，岂谓天序移。

往闻终南间，盛夏含冰澌。将家就高寒，长与卑湿辞。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。